## El Consell denuncia la falta de claredat i d’instruccions tècniques del Govern central per a executar el programa de repartiment d’aliments per a famílies vulnerables

*** La descoordinació i el constant canvi de criteris del Ministeri de Drets Socials estan retardant l’inici del programa, ha afirmat el secretari autonòmic de Família i Servicis Socials
* A pesar de la petició d’una reunió urgent per a homogeneïtzar criteris, el Ministeri ha convocat les comunitats autònomes el 17 de juny
* La licitació dels establiments per al repartiment d’aliments proposada pel Govern deixa fora al 80 % de municipis de la Comunitat Valenciana**

El Consell ha denunciat este divendres la falta de claredat i d’instruccions tècniques del Govern central per a poder executar el programa de repartiment d’aliments per a famílies vulnerables a través del sistema de targetes moneder.

Cal recordar que es tracta d’una iniciativa de l’executiu, anunciada el mes de gener passat, per a la substitució del repartiment directe d’aliments per un sistema de targetes perquè cada família en situació de vulnerabilitat puga adquirir els aliments en els establiments inclosos en el programa.

El secretari autonòmic de Família i Servicis Socials, Nacho Grande, ha explicat que les comunitats autònomes no poden posar en marxa el programa “a causa de la poca claredat i descoordinació del Govern”, a pesar que la Generalitat “ha posat tots els mitjans necessaris per a executar este sistema al més prompte possible i ha dut a terme dins del termini i en la forma corresponent les actuacions que li competixen”.

La Vicepresidència Segona i Conselleria de Servicis Socials, Igualtat i Vivenda va sol·licitar al Ministeri de Drets Socials, Consum i Agenda 2030, juntament amb altres comunitats autònomes, la convocatòria amb caràcter urgent d’una sessió extraordinària del Consell Territorial de Servicis Socials per a abordar l’actual configuració del Programa d’assistència material bàsica d’Espanya, que regirà este sistema de targetes, i establir criteris homogenis per als requisits d’accés en tot l’Estat.

Nacho Grande ha assenyalat que, com a resposta, el ministre Bustinduy ha comunicat la seua intenció de convocar la comissió de manera ordinària el dia 17 de juny, una data que, segons el parer del secretari autonòmic, “demorarà, encara més, la implantació d’esta ajuda tan necessària que havia d’haver començat l’1 d’abril”.

Segons ha referit el secretari autonòmic, el Ministeri ha anat modificant els criteris en matèries essencials com la derivació de famílies, l’accés de les persones vulnerables al programa, les mesures mínimes d’acompanyament, la compatibilitat amb altres ajudes com l’ingrés mínim vital (IMV) o fins i tot la protecció de dades dels beneficiaris.

Però el problema de la coordinació “no és l’únic que planteja este nou sistema”, ha denunciat Grande. La idea de destinar els fons exclusivament a famílies amb necessitats exclou del sistema centenars de milers de persones que fins ara podien accedir al dret a una alimentació adequada gràcies al programa FEGA que ha sigut extingit pel Ministeri.

Així, persones majors amb problemes econòmics, persones en situació de sensellarisme, famílies amb fills majors de 18 anys i menjadors socials, entre altres, que fins ara reunien els requisits per a accedir a esta entrega d’aliments, “queden fora de les targetes moneder” ha afegit.

**Licitació d’establiments de repartiment**

El mes d’abril passat la Vicepresidència Segona ja va mostrar la seua “preocupació” per la licitació proposada pel Ministeri dels supermercats habilitats per al repartiment d’aliments, ja que es tracta d’establiments amb presència física només en 99 dels 542 municipis de la Comunitat Valenciana.

Com ja es va advertir, esta decisió deixa el 80 % de les poblacions, especialment les de l’entorn d’interior i rural, sense la possibilitat de poder accedir a una ajuda “tan necessària per a les famílies més vulnerables”.

Fecha: 10/05/2024